BODOLAND रादाब- कक्राझार, 08 मे : भारतनि कभिड-19 नि थासारिखौ नोजोर होनानै ब्रिटेइन सरकारा हेफाजाब होनानै गंथाम 18 टन अक्सिजेन जेनेरेटर आरो 1,000 भेन्टिलेटर लाना मुलुगनि देरसिन कार्ग’ बिरग्रा दिङाया सा-आयारलेण्डनिफ्राय भारत फारसे रावना होबाय होनना मिथिनो मोननाय जादों। देहा फाहामथाइयाव गोनां जानाय मुवा-बेसादफोर दैथाय हरनाय “एन्ट’नभ-124″ मुंनि कार्ग’ बिरग्रा दिङायाव लड होनायाव हरसेमानि खामानि मावनांदों होनना Foreign, Commonwealth & Development Office(FCDO)आ मिथि होदों। ऐरैहाय बे दिङाया रुबिबारखालि फुंनि 8 रिंगायाव गोदान दिल्लियाव सौफैगोन आरो बेफोर मुवा-बेसादखौ इण्डियान रेड क्रसआ देहा फाहामसालियाव दैथाय हरनायाव हेफाजाब खालामगोन‌‌। गंथाम अक्सिजेन जेनेरेटरआ मिनिटाव 500 लिटार अक्सिजेन दिहुनगोन आरो मोनसे समावनो सा 50 सुबुंनो‌ अक्सिजेन होनो हागोन। बेनि अनगायैबो ब्रिटेइना थांनाय दानाव भारतनो गं 200 भेन्टिलेटर आरो 495 अक्सिजेन कन्सेन्ट्रेटर दैथाय हरदोंमोन। ब्रिटेइननि सावस्रि नेहातारि माट हेनककआ बुंदोंदि- ‘भारतआव कभिडनि थासारिया जोबोद दुखुनांथाव, जों भारतजों लोगोसे खैफोदनि समाव गसंफागोन।”